آزمانک : ابیتکی
آزمانکار : مولابخش رئیسی
چاردھی ماھے ات ، شپ سَکّ تھار نہ ات آزمان ءَ جاھے جاھے جمبری شینکے جُنزان ات انت ، بلہ باریں کجا رَوَگ ءَ ات انت ۔ من تھنائی ءِ تْرندیں ماراشتانی آماچ ءَ اتاں ۔ تُپنگ من پیش تیر کُت ھنکریز ءَ نشتاں کہ کدی نہ کدی کئیت ۔ بُوہ ءِ توار چہ دیرا پیداگ ات ۔ وتی دل ءَ گوشت اوں : اے شُومّ اد ءَ ھم سر ءَ نکپ ایت ۔ گْوات لھم لھمُک ءَ کشّگ ءَ ات ، دل سمارینوکیں گْواتے ات ۔ من اتاں ءُ منی تھنائی ءُ ودار ۔
یک وھدے برمشے آیگ ءَ ات ، تپنگ ھما نیمگ ءَ شھارت کہ بْرمش پیداگ ات ۔ بْرمش نزیک بیان ات ، منی دل ءِ دْریکگ تیز تر بیان ات انت ۔ منی سر ءَ ھِژمے ءَ مانشانتگ ات ۔ توار نزیک ءَ چے نزیک تر بیان ات ۔ وتی دل ءَ چو زانت اوں منی ودار نی وتی گُڈّی سیمسر ءَ انت ۔
یک وھدے گنداں لاگیں گُرازے سر سر جنان ءَ دیم پہ من پیداگ انت ، وتی دل ءَ گوشت اوں اگاں کمّے بہ سُراں پیش چہ ایشی ءَ کہ من گُراز ءَ بہ جناں گُراز من ءَ تَل کنت۔ تُکّوں مانچِت ءُ نشتاں ۔ گُراز چہ منی کِرّا گْوست ءُ شُت ۔ گینسارتے کَش ات اوں ۔ نی ودار ءَ پاژدھے نیست ات من ءَ تُنّ ءَ ھم گپت ات دلوں پہ آپ ءَ ھم چو گْوش ئے ھَنکاپگ ات ۔ چہ کوہ ءَ ایر کپان بیتاں ، راہ نہ وشّ ات لھم لَھمُک ءَ ایر کپان بیتاں ۔ آپ ءِ رُمبگ ءِ توار پیداگ ات ۔ من چو زانت ڈمبر ءِ چیر ءَ زھے ھست انت ھمے زہ ءِ آپ ءَ منی دلمان ات ۔ زہ ءِ کِرّا نشتاں کُونڈَوے زہ ءِ گْور ءَ ایرات کُونڈَوں زُرت چیر جت ءُ چہ آپ ءَ پُرّ کُت ءُ وارت اوں ، ارواہ ساٹیں آپے ات ۔ چژِّکانی توارات وھد ءَ گْوش انت چژِکّ اش پتکگ ءُ وارتگ انت بلہ من چِژِّک ءِ جند ءَ گنداں من ءَ بَژّایت ۔ منی دیم پہ دیم جھلیں کوھے ھست ات ھمے کوہ ءَ لِکّ بیتاں ۔ کوہ ءِ کَشَگ ءَ مزنیں ڈمبرے ات ، وت اوں ڈمبر ءِ پُشت ءَ داشت کہ اگاں بئیت بہ جنان ئِے ۔ نشت ءُ وداروں کُت یک وھدے گنداں بْرمشے ۔ شپ رُژناات مزنیں کُھ گْورانڈے ات ، تپنگ گْورانڈ ءِ نیمگ ءَ شھارت اوں ، کنڈ ءُ مُھرہ اوں کُت ءُ تپنگ اوں سْراپینت ، منی دل ءَ تیر گْورانڈ ءَ لَگّ ات بلہ گْورانڈ ءَ کوہ ءِ کَشَگ گپت ءُ شُت ، من ھم رند ءَ ئِے کپتاں ھما جاہ رس اتاں کہ گْورانڈ اوشتاگ ات ۔ زمینوں چارات گنداں ھُون رتکگ ات ، زانت اوں گْورانڈ ءَ تیر وارتگ دلجم بیتاں ھمینگو جاھے کپتگ ۔ کوہ ءِ کَشَگوں گپت ءُ روان بیتاں ، بازیں ھُونے رتکگ ات ۔ گپّڑے راہ ءَ شُتاں چہ کوہ ءَ ایر کپتاں داز درے ات گنداں کُھ گْورانڈ دازے ءِ بُن ءَ کپتگ ءُ دِھَنسُک جنگ ءَ انت بلہ سُرَگی نہ ات ۔ کارچوں کَشّ ات ءُ ھلاراوں کُت ءُ بَڈّوں جت ءُ کَؤر ءَ جھلاد بیتاں ، یک وھدے گنداں گْرند ءُ گروکے ءَ مانشانت ءُ داں اینچُک ءَ ھَؤر ءَ ایر دات من ھم میدان کُت نزیک ءَ تلمبے ھست ات شُتاں تلمب ءِ چیر ا گْورانڈ ءِ جونوں ایر کُت ءُ جون ءِ کش ءَ نشتاں ۔ یکے ءَ آس روک کُتگ ات بلہ آس وَ دیریں وھدے ات کہ مُرتگ ات ، چہ پُراں پَدّرّات کہ دو سئے روچ پیش آس روک کنگ بیتگ ات ۔ بازیں مَچّی کلمپوگے ھم کپتگ ات ۔ آسے بُناسوں کُت ءُ گْورانڈ ءِ جون ءِ کَش ءَ نشتاں ۔ وتی دل ءَ گوشت اوں ھنچیں مردے ھم ھست کہ منی دپ ءِ دپار ءَ پچ گپت بکنت ؟ ۔ منی مُراد ھمے جتگیں گْورانڈات کہ منی کش ءَ ایرات ۔ ھَؤر تْرندتر گْوارگ ءَ لَگّ ات ۔ گْرندانی توار دل ءَ کَپّ کنگ ءَ ات انت ، گروک ءَ کہ جت ات دْراھیں جاہ رُژنا بیت ات ۔ ھَؤر ءَ شرّیں شگرے گْورت ءُ نی کم کمّ ءَ تم جنگ ءَ ات بلہ گْرند ءُ گروکانی توار نی دیرا چے پیداگ ات ۔ یک وھدے گنداں چہ تلمب ءِ سر ءَ دْریپگانی توارے پیداگ انت ۔ نزانت اوں چی یے ھیمات نہ بیت اوں در بکپان ءُ بجاراں چی یے ۔ تلمب ءَ دیم پہ بُرز ءَ ٹنگے پِرات ، تُپنگوں پیش تیر کُت ءُ لَھم لَھمُک ءَ پاد اتک ءُ چارگ ءَ لَگّ اتاں منی جان ءِ مید چہ تُرس ءَ لِکّ بیت انت بلاھیں پُشنزے تلمب ءِ سر ءَ نشتگ ءُ دْریپگ ءَ ات ، بگندئے پُشنز ءَ گْورانڈ ءِ بُو ءَ جتگ ات ۔ من پد ءَ اتک ءُ گْورانڈ ءِ جون ءِ کش ءَ نشتاں ءُ ھِینوں کُت پہ پُشنز ءَ کہ سھت نہ سھتے پُشنز کیت ءُ گْورانڈ ءِ جون ءَ ھم بارت ءُ من ءَ ھم تَل کنت ءُ رَؤت ۔ تلمب آس ءَ رُژنا کُتگ ات ۔ پُشنز چہ تلمب ءِ سر ءَ ایر کپت ءُ تلمب ءِ دیم ءَ منی ھَنکریز ءَ نشت ءُ لَگّ ات ھِیرّ ءُ دْراپ ءَ ۔ وتی دل ءَ گوشت اوں نی مُرتگ ئے ، نی تئی دپ ءِ دپار ھم شُتگ تئی جند ھم شُتگ ۔ پُشنز آس ءِ رُژن ءَ ھیمات نہ بیت بئیت تلمب ءِ چیر ءَ من ھم تیاراتاں پہ پُشنز ءِ جنگ ءَ ۔ پُشنز رَوَگ ءِ نام ءَ ھم نہ گرگ ءَ ات ۔ چارات ئِے من ءَ دْریپت ئِے ، منی جان ھم ڈُھلانی دپ ءَ ات ۔ ھَؤر ءَ نی پھک ءَ تم جتگ ات ءُ آپ ءِ رُمبگ ءِ توار ات ۔ تلمب ءِ کش ءِ شیپ ءَ ھار کُتگ ات ۔ چہ دیرا گروک ءَ کہ جت ات پُشنز ءُ ڈَنّ ءِ ندارگ شرّی ءَ گندگ بیگ ءَ ات انت ۔
منی چَمّ پُشنز ءِ سر ءَ سَکّ ات انت ھِچّ سُرات نہ بیت اوں تُرس ءَ لَرداتاں ، جانوں دْرَھگ ءَ ات ۔ بلہ منی وش بھتی ایش ات کہ بام ھم وتی رُژن ءَ مانشانگ ءَ ات ۔ پُشنز ھم چہ بازیں دْریپگاں کپتگ ات ، بلہ کِینّ ئِے جتگ ات دیم پہ من نشتگ ات ۔ من وتی ھما جاہ ءَ نشتگ اتاں ءُ گْورانڈ ءِ جون ھما داب ءَ منی کش ءَ ایرات ءُ من ھم انگت زندگ اتاں ۔
رُژن ءَ وتی بْرانز ھر نیمگ ءَ مانشانت انت ۔ یک وھدے گنداں پُشنز پاد اتک ءُ رَوَگ ءَ لَگّ ات ءُ من ھم سارتیں ساھے کَشّ ات ۔ گْورانڈ ءِ جونوں بَڈّ ءَ جت ءُ چہ تلمب ءِ چیر ءَ دراتکاں اے نیمگ ءُ آ نیمگ ءَ چَمّے شانکوں دات ھر نیمگ ءَ شیپ ءُ جُرّاں آپ کُتگ ات ءُ چہ ھرنیمگ ءَ تاجگی ءِ بو پیداگ ات ۔ شیپ ءَ جھلاد بیت اوں دیم پہ میتگ ءَ ۔